KIRJALLINEN KYSYMYS E-2489/99 esittäjä(t): Robert Evans (PSE) komissiolle. Kreikkalaiset teurastamot.



Virallinen lehti nro 225 E , 08/08/2000 s. 0147 - 0148



KIRJALLINEN KYSYMYS E-2489/99 esittäjä(t): Robert Evans (PSE) komissiolle (16. joulukuuta 1999) Aihe: Kreikkalaiset teurastamot Eläinten hyvinvointia edistävä aktiiviryhmä Compassion in World Farming (CIWF) nauhoitti tämän vuoden alkupuolella ohjelman neljästä kreikkalaisesta teurastamosta. Kahdessa lammasteurastamossa elämiä ei millään lailla yritetty tainnuttaa ennen veren laskua kaulasta, mikä rikkoo selvästi neuvoston direktiiviä 93/119/EY(1), joka koskee eläinten suojelua teurastus- tai lopettamishetkellä. Kolmannessa kreikkalaisessa lammasteurastamossa eläimet tainnutettiin, mutta niin taidottomasti, että osa eläimistä palasi tajuihinsa joko ennen veren laskua kaulasta tai vielä sen aloittamisen jälkeenkin. Tässä teurastamossa havaittiin useita rikkomuksia neuvoston direktiiviä 93/119/EY kohtaan. Lisäksi kreikkalaisessa sikateurastamossa havaittiin direktiivin vastaisia menettelyjä. CIWF on raportoinut komissiolle näistä rikkomuksista. Mitä toimia komissio aikoo toteuttaa näiden rikkomusten suhteen sen varmistamiseksi, että kreikkalaisissa teurastamoissa noudatetaan tulevaisuudessa neuvoston direktiiviä 93/119/EY? (1) EYVL L 340, 31.12.1993, s. 21. David Byrnen komission puolesta antama vastaus (28. tammikuuta 2000) Komission elintarvike- ja eläinlääkintätoimiston eläinlääketieteen asiantuntijat havaitsivat marras- ja joulukuussa 1998 tehdyllä tarkastusmatkalla puutteita kreikkalaisten teurastamoiden käyttämissä menetelmissä eläinten tainnuttamiseksi ja lopettamiseksi. Raportit on julkaistu komission www-sivuilla (http://europa.eu.int/comm/dg24/health/vi/reports/index). Komissio on pyytänyt Kreikan viranomaisia ryhtymään toimiin sen varmistamiseksi, että eläinten suojelusta teurastus- tai lopettamishetkellä 22 päivänä joulukuuta 1993 annetussa neuvoston direktiivissä 93/119/EY(1) säädettyjä vaatimuksia noudatetaan. Kreikan maatalousministeriö on ilmoittanut komissiolle, että eläinlääketieteen keskusvirasto on toteuttanut kaikki tarvittavat hallinnolliset toimet ja pyrkinyt kaikin tavoin panemaan lainsäädännön täytäntöön (19 päivänä marraskuuta 1991 annettu direktiivi 91/628/ETY ja direktiivi 93/119/EY, jotka koskevat eläinten suojelua kuljetuksen aikana ja joilla muutetaan direktiivejä 90/425/ETY ja 91/496/ETY(2)). Kreikan maatalousministeriö aikoo lisäksi järjestää helmikuussa 2000 Kreikan valtion eläinlääkäreille seminaarin eläinten suojelusta kuljetuksen ja teurastuksen yhteydessä. Kreikkaan on suunniteltu tehtäväksi vuoden 2000 alkupuolella uusi tarkastusmatka, jonka yhteydessä tarkastellaan eläinten suojelun nykytilannetta. Komissio on sitä paitsi saanut useita valituksia eläinsuojelujärjestöiltä, joiden mukaan useissa kreikkalaisissa teurastamoissa menetellään edelleen neuvoston direktiivin 93/119/EY säännösten vastaisesti. Komission käsityksen mukaan edellä mainitut tarkastusmatkat ainakin osittain vahvistavat valituksissa annetut tiedot. Edellä mainitun direktiivin säännösten vastaisten rikkomusten johdosta komissio on äskettäin aloittanut jäsenyysvelvoitteiden noudattamatta jättämistä koskevan menettelyn Kreikkaa vastaan (1) EYVL L 340, 31.12.1993. (2) EYVL L 340, 11.12.1991.